În lumea fake news și post-truth, în lumea adevărurilor parțiale și personale (Oprah a spus că nu trebuie să ne oprim să mărturisim fiecare adevărul propriu!), ce mai e ipocrizia? Cum mai citim în lumea de azi faimoasa aserțiune a lui La Rochefoucauld: „Ipocrizia este reverența pe care viciul o face virtuții“? Sala aceea din Beverly Hills, deși plină de oameni care nu mai trăiesc în lumea noastră (era să scriu că nu mai trăiesc în lumea reală, dar, odată cu adevărul, și realitatea a devenit foarte subiectivă – ei trăiesc în realitatea lor, alta decît realitatea noastră!), spune, cred, unele adevăruri, așa cum personajele lor din marile filme pe care le-au făcut spun.